"روسیا حربچی‌لری طرفیندن محاصره‌یه آلینان ماریوپل شهرینه حربی یوللا گیریشین تامین ائدیلمه‌سی حاضیردا غیری-مومکون‌دور".
بونو اوکراینا پرزیدنتی ولودیمیر زلنسکی پایتاخت کیئوده کانادانین باش ناظیری جاستین ترودو ایله کئچیردیگی مطبوعات کنفرانسیندا ماریوپل ایله باغلی وئردیگی آچیقلامادا دئییب.
اوکراینانین ماریوپولا حربی یوللا گیرمه‌سینه ایمکان وئره‌جک آغیر سلاح‌لارا مالیک اولمادیغینی دئین زلنسکی آیریجا ماریوپل‌-دان اوکراینا‌لی عسگرلرین تخلیه‌سی اوچون روسیانین ساده‌جه محکوم‌لاری موبادیله ائتدیگینی اونلارا چاتدیردیغینی بیلدیریب.
اوکراینا پرزیدنتی G7 -نین آنلاین لیدرلر ایجلاسیندا ائتدیگی چیخیشیندا سیویل اینسان‌لاری روسیانین هوجوملاریندان‌ قوروماق اوچون چوخ‌لوله‌لی راکت آتارلار سیستم‌لرینه احتیاج‌لاری‌نین اولدوغونو سؤیله‌ییب.
روسیا اوردوسونون اؤتن گون اوکراینانین لوگانسک ویلایتی‌نین بیلوهوریوکا کندینه هاوا هوجومو تشکیل ائتدیگینه دقت چکن زلنسکی دئییب:
"بورادا روسیانین بومباردمانی نتیجه‌سینده 60 نفر هلاک ائدیلدی. بو اینسان‌لار کند مکتبینده هوجوم‌لاردان گیزلنیردی‌لر. بو، نازی لرین آوروپایا ائتدیگی پیس‌لیگی یامسیلاماق‌دیر".
روسیانین اودسا و دیگر شهرلره هوجوم ائتدیگینی بیل‌دیرن زلنسکی "سیویل اینسان‌لاری روسیانین هوجوملاریندان‌ قورویا بیله‌جک چوخ‌لوله‌لی راکت آتان‌لارا احتیاجیمیز وار" دئییب.
زلنسکی روسیایا قارشی تحریم لرین سرعتلشدیریلمه‌سی‌نین واجیب‌لیگینی ده قئید ائدیب:
"روسیانین زوراکیلیغا خیدمت ائدن بوتون ظابط‌لری، حقوق-محافظه اورقان‌لاری‌نین امکداش‌لاری و خصوصاً ده حاکم‌لر تحریم لر سیاهی‌سیندا اولما‌لی‌دیر. بو شخص‌لر هله سیاهی‌لاردا یوخ‌دور. حربی جینایت‌لر تؤرتمیش بوتون روسیا‌لی‌لار اولوسلار آراسی امکداش‌لیق یولو ایله مسئولیته جلب ائدیلمه‌لی و حبس ائدیلمه‌لی‌دیر".
اوکراینایا مالیه دستکی‌نین وئریلمه‌سی‌نین واجیب‌لیگینه ده توخونان زلنسکی ساواش دا خسارت آلان آلت یاپی لارین تعمیری اوچون ان آزی 600 میلیارد دو‌لارا احتیاج‌لاری‌نین اولدوغونو بیلدیریب.
خاطیرلاداق کی، روسیا عسگرلری فوریه‌نین 24-ده اوکراینایا هوجوما کئچیب.
